ไม่ห่วงเงินเฟ้อติดลบ3เดือน
เงินเฟ้อติดลบไม่ผิดคาด ธปท.ยันถึง 3 เดือนก็ไม่ฝืด เชื่อครึ่งปีหลังสถานการณ์จะดีขึ้น
2 เม.ย. 2558

เงินเฟ้อติดลบไม่ผิดคาด ธปท.ยันถึง 3 เดือนก็ไม่ฝืด เชื่อครึ่งปีหลังสถานการณ์จะดีขึ้น
นายดอน นาครทรรพ ผู้อำนวยการ สำนักเศรษฐกิจมหภาค ฝ่ายนโยบายเศรษฐกิจการเงิน ธนาคารแห่งประเทศไทย (ธปท.) เปิดเผยว่า ตามที่กระทรวงพาณิชย์ประกาศตัวเลขอัตราเงินเฟ้อทั่วไปของเดือน มี.ค. 2558 ที่ลบ 0.57% ซึ่งเป็นการติดลบเป็นเดือนที่สามติดต่อกัน และอัตราเงินเฟ้อพื้นฐานที่ 1.31% ชะลอลงต่อเนื่องนั้น ถือว่าใกล้เคียงกับที่ ธปท.ประเมินไว้แล้ว โดยเป็นผลจากราคาพลังงานที่ลดลง และเศรษฐกิจในช่วงที่ผ่านมาที่ฟื้นตัวช้า ซึ่งภาวะดังกล่าวไม่ได้เป็นสัญญาณของเงินฝืด
ทั้งนี้ ในส่วนของอัตราเงินเฟ้อทั่วไป ธปท.คาดการณ์ไว้แล้ว ว่าจะติดลบต่อเนื่องตลอดครึ่งปีแรก ก่อนจะปรับขึ้นเป็นบวกในครึ่งปีหลัง ตามแนวโน้มราคาน้ำมันดิบในตลาดโลกที่คาดว่าจะเริ่มปรับตัวสูงขึ้น
ด้านศูนย์วิจัยเศรษฐกิจและธุรกิจ ธนาคารไทยพาณิชย์ ระบุว่า ถึงแม้ระดับเงินเฟ้อทั่วไปจะติดลบทั้ง 3 เดือนในไตรมาสแรก และมีอัตราเงินเฟ้อพื้นฐานที่ชะลอลง แต่หากวิเคราะห์เงินเฟ้อในสินค้าประเภทกึ่งคงทนและคงทน พบว่าโดยรวมแล้วยังไม่มีสัญญาณชะลอตัวลง
นอกจากนี้ ยังพบว่าผู้บริโภคเริ่มรับรู้ถึงกำลังซื้อในมือที่เพิ่มขึ้น จากค่าครองชีพที่ปรับลดลงตามราคาพลังงานแล้ว แต่ยังคงลังเลในการใช้จ่าย เนื่องจากอาจมีความกังวลถึงสภาวะเศรษฐกิจที่ยังขาดปัจจัยบวก รวมถึงความไม่แน่นอนของภาระภาษีที่อาจเกิดขึ้นในอนาคต ทั้งนี้คาดว่าอัตราเงินเฟ้อทั่วไปในปีนี้จะอยู่ที่ระดับ 0.7% และเงินเฟ้อพื้นฐานจะอยู่ที่ระดับ 1.6%
ขณะที่ธนาคารเอชเอสบีซี ระบุว่า อัตราเงินเฟ้อทั่วไปที่ยังคงปรับตัวลดลง ทั้งที่ภาวะราคาน้ำมันขาลงเริ่มนิ่งขึ้นแล้ว ทำให้ต้อง ตั้งคำถามขึ้นว่าเงินเฟ้อที่ดิ่งลงเป็นผลมาจากการบริโภคโดยรวมที่อ่อนแอลงหรือไม่ และยังเป็นการปรับลงมากกว่าที่ธนาคารคาดการณ์ไว้ที่ลบ 0.4%
อย่างไรก็ตาม เอชเอสบีซี เชื่อว่า อัตราเงินเฟ้อทั่วไปของ ไทยจะลดลงถึงจุดต่ำสุดที่ลบ 0.6% ในช่วงไตรมาส 2 ปีนี้ ก่อนจะทยอยปรับขึ้นมาอยู่ที่ 0.1% ในไตรมาส 3 และจบไตรมาส 4 ได้ที่ 1% เนื่องจากฐานที่ต่ำในปีที่แล้วอันเนื่องมาจากภาวะราคาน้ำมันขาลงตั้งแต่ปลายปี 2557 และเอชเอสบีซียังคงคาดการณ์ว่า ธปท.จะคงอัตราดอกเบี้ยนโยบายที่ระดับ 1.75% ในการประชุมคณะกรรมการนโยบายการเงิน (กนง.) ในวันที่ 29 เม.ย.นี้